Илтимос, тўхтанг! Диёра Келдиёрова ўзбек мухлисларини япон дзюдочиси Ута Абэни оммавий ҳақорат қилишни тўхтатишга чақирди

Яна бир нохуш ҳодиса ўзбек мухлислари билан боғлиқ. Париждаги Олимпиадада Ўзбекистон учун биринчи олтин медални қўлга киритган дзюдочимиз Диёра Келдиёрова бугун ўзбек мухлисларига мурожаат қилиб, япон дзюдочиси Ута Абэнинг Инстаграм профилида қолдирилаётган ҳақоратли изоҳларни тўхтатишни сўради. Ўзбек спортчиси ўз мухлисларини ҳурмат кўрсатишга чақирди ва спорт одамларни бирлаштирадиган куч эканлигини эслатиб ўтди.

«Бугун инстаграмимда рақибим Абе Утанинг профилида унга нисбатан жуда ҳам кўп таҳқирловчи коментарийларни ўзбеклар ёзаётгани ҳақида маълумот олдим. Барча мухлислардан ким бўлишидан қатъи назар ҳаммага чуқур ҳурмат қилишларингизни сўраб қоламан! Бу албатта спорт, бу бизни бирлаштирувчи куч! Биз дзюдо оиласимиз. Илтимос тўхтатинг! Менимча дзюдони инсонларга ўргатадиган энг муҳим жиҳати бу ҳурмат!!!» – деб ёзди Диёра Келдиёрова.

Ута Абэ сўнгги беш йил давомида мағлубиятсиз эди. Келдиёровадан мағлубиятга учраганидан сўнг, 24 ёшли спортчи кўз ёшларини тўка бошлади ва юзи билан татамига ётиб қолди. Ўрнидан тургач, у тўхтовсиз йиғлашда давом этди, мураббий эса уни тасалли бериш учун қўлидан келган барча ишни қилди. Абэнинг сўнгги мағлубияти 47 ғалаба олдин, 2019 йил ноябрида, Франциялик Амандин Бушарга қарши бўлганди.

Спортчи шунингдек, Келдиёрова ажойиб техника кўрсатганини ҳам қўшимча қилди. «Мен чарчатиб қўйдим, реакция қилишга улгурмадим», – деди Абэ.

Япония аёллар дзюдо жамоаси бош мураббийи Кацуюки Масучи рақиб Утани алдаганини тан олди. «52 кг вазн тоифасида жуда кўп яхши дзюдочилар бор. У (Келдиёрова) тезликка эга. Мен беллашув қийин бўлишини билардим, лекин Ута доимо ғалаба қилиш йўлини топади, деб ўйлагандим», – деди бош мураббий.

Бу ҳодиса спортда ҳурмат сақлаш қанчалик муҳим эканлигини кўрсатади. Спорт фақат мусобақалар ва ғалабалар эмас, балки ўзаро ҳурмат ва қўллаб-қувватлаш ҳамдир. Ҳақоратли изоҳлар ва салбий баёнотлар спорт жамоасининг руҳига зид келади ва вазиятни янада оғирлаштиради. Буни эсдан чиқармаслик ва спортчиларимизни муносиб тарзда қўллаб-қувватлашимиз керак.